ଲିଡୋକେନ୍, ଅନ୍ୟ ନାମ ଜାଇଲୋକେନ୍ ଓ ଲିଗ୍‌ନୋକେନ୍, ଏକ ଔଷଧ ଯାହା ଯେ କୌଣସି ନିର୍ଦ୍ଦିଷ୍ଟ ସ୍ଥାନର ତନ୍ତୁକୁ ନିଶ୍ଚେତନ  (ସ୍ନାୟବିକ ଶକ୍ତିହୀନ/କାଲୁଆ) କରିଦିଏ ଓ ଭେଣ୍ଟ୍ରିକୁଲାର ଟାକିକାର୍ଡିଆ ରୋଗର ଚିକିତ୍ସାରେ ବ୍ୟବ‌ହାର କରାଯାଏ  । ଏହା ସ୍ନାୟୁ ଅବରୋଧ ନିମନ୍ତେ ମଧ୍ୟ ବ୍ୟବ‌ହାର କରାଯାଏ । ଲିଡୋକେନ୍ ସ‌ହିତ ସ୍ୱଳ୍ପ ପରିମାଣର ଏପିନେଫ୍ରିନ ମିଶେଇ ଏହାର କାର୍ଯ୍ୟକାରୀ ସମୟ ବଢ଼େଇ ଦିଆଯାଏ । ଇଞ୍ଜେକସନ୍ ଆକାରରେ ଦେଲେ ୪ମିନିଟ ମଧ୍ୟରେ ଏହାର ପ୍ରଭାବ ଅନୁଭୁତ ହୁଏ ଓ ଅଧ ଘଣ୍ଟାରୁ ତିନି ଘଣ୍ଟା ପର୍ଯ୍ୟନ୍ତ ପ୍ରଭାବ ରହେ । ଏହାକୁ ଚର୍ମରେ ଲଗାଇଲେ କାଲୁଆ ହୋଇଯାଏ । ସାଧାରଣ ପାର୍ଶ୍ୱ ପ୍ରତିକ୍ରିୟା ମଧ୍ୟରେ ନିଦୁଆ ଲାଗିବା, ମାଂସପେଶୀ ଡେଇଁବା, ଦ୍ୱନ୍ଦ, ଦୃଷ୍ଟିଶକ୍ତି ପରିବର୍ତ୍ତନ, କାଲୁଆ ଲାଗିବା, ଝିମଝିମ ଲାଗିବା ଓ ବାନ୍ତି ଇତ୍ୟାଦି ମୂଖ୍ୟ । ଏହା ନିମ୍ନ ରକ୍ତଚାପ ଓ ଅନିୟମିତ ହୃତ୍‌ସ୍ପନ୍ଦନ କରିପାରେ । ଗଣ୍ଠି ଭିତରେ ଇଞ୍ଜେକସନ ଦେଲେ ଉପାସ୍ଥି ବା କାର୍ଟିଲେଜ ସମସ୍ୟା ସୃଷ୍ଟି ହୋଇପାରେ । ଗର୍ଭାବସ୍ଥାରେ ଏହା ସାଧାରଣତଃ ନିରାପଦ । ଯକୃତ ସମସ୍ୟ ଥିଲେ ଡୋଜ କମେଇଦିଆଯାଏ । ଟେଟ୍ରାକେନ ବା ବେଞ୍ଜୋକେନ ପ୍ରତି ଆଲର୍ଜି ଥିଲେ ମଧ୍ୟ ଏହା ବ୍ୟବ‌ହାର କରିହେବ । ଲିଡୋକେନ ଏକ ଆଣ୍ଟିଆରିଦମିକ ଆଇବି ଟାଇପର ଔଷଧ । ଲିଡୋକେନ ଏକ ସୋଡ଼ିଅମ ଚ୍ୟାନେଲ ବ୍ଲକର ତେଣୁ ହୃତ୍‌ପିଣ୍ଡ ସଙ୍କୋଚନ ହାର କମେଇଦିଏ । କାଲୁଆ କରିବାକୁ ବ୍ୟବ‌ହାର କଲେ ସ୍ନାୟୁରୁ ମସ୍ତିଷ୍କ‌କୁ ସିଗନାଲ ଯାଏ ନାହିଁ । ସନ ୧୯୪୬ରେ ଲିଡୋକେନ ଆବିଷ୍କୃତ ହେଲା ଓ ୧୯୪୮ରେ ବିକ୍ରୟ ହେଲା । ଏହାର ନାମ ବିଶ୍ୱ ସ୍ୱାସ୍ଥ୍ୟ ସଂଗଠନର ଅତ୍ୟାବଶ୍ୟକୀୟ ଔଷଧ ଚିଠାରେ ଅଛି ଯାହା ମୌଳିକ ସ୍ୱାସ୍ଥ୍ୟ ସିସ୍ଟମ ନିମନ୍ତେ ଅତି ମହତ୍ତ୍ୱପୂର୍ଣ୍ଣ ।ଏହା ଜେନେରିକ ଔଷଧ ନାମରେ ଉପଲବ୍‌ଧ ହୁଏ ଓ ଦାମିକା ନୁହେଁ । ସନ ୨୦୧୪ରେ ଏହାର ହୋଲସେଲ ମୂଲ୍ୟ ପ୍ରତି ୨୦ ମିଲି ଭାଏଲ ପ୍ରତି 0.୪୫ରୁ ୧.୦୫ ଆମେରିକୀୟ ଡଲାର ଥିଲା ।